verdsliggørelse
Verdsliggørelse er et begreb for den historiske proces, at noget, der hidtil har hørt under religionens domæne, gøres til noget verdsligt, dvs. noget, der hører verden til.
Det kan både være institutioner såsom skoler, der frigøres fra kirkens indflydelse, og det kan i mere overordnet forstand være moralske normer og livsopfattelser, der ikke i samme grad som tidligere præges af en religiøs forståelseshorisont.
Begrebet sekularisering, der står for kirkens og den kristne tros tilbagetrækning fra samfundets institutioner, er et tilsvarende begreb.